CELEX: 32021D1112
Language: el
Date: 2021-06-25 00:00:00
Title: Απόφαση (ΕΕ) 2021/1112 της Επιτροπής της 25ης Ιουνίου 2021 για την τροποποίηση της απόφασης 2013/767/ΕΕ όσον αφορά την παράταση της θητείας των οργανώσεων-μελών των ομάδων διαλόγου με την κοινωνία των πολιτών σε θέματα κοινής γεωργικής πολιτικής

7.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 239/24
               
            
         ΑΠΟΦΑΣΗ (ΕΕ) 2021/1112 ΤΗΣ ΕΠΙΤΡΟΠΗΣ
         της 25ης Ιουνίου 2021
         για την τροποποίηση της απόφασης 2013/767/ΕΕ όσον αφορά την παράταση της θητείας των οργανώσεων-μελών των ομάδων διαλόγου με την κοινωνία των πολιτών σε θέματα κοινής γεωργικής πολιτικής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Με την απόφαση 2013/767/ΕΕ της Επιτροπής (1) δημιουργήθηκε ένα πλαίσιο διαλόγου με την κοινωνία των πολιτών σε θέματα κοινής γεωργικής πολιτικής, σύμφωνα με το άρθρο 11 παράγραφος 2 της ΣΕΕ.
                  
               
                     (2)
                  
                  
                     Οι οργανώσεις-μέλη των ομάδων διαλόγου με την κοινωνία των πολιτών (2) διορίστηκαν για επταετή θητεία, η οποία λήγει στα τέλη Ιουλίου 2021. Ωστόσο, η ανάγκη ανανέωσης της θητείας των εν λόγω οργανώσεων-μελών συμπίπτει με την τελική φάση των διοργανικών διαπραγματεύσεων για τη νέα κοινή γεωργική πολιτική που θα αρχίσει να εφαρμόζεται από το 2023. Επιπλέον, η μεταρρύθμιση της κοινής γεωργικής πολιτικής, η οποία θα συνοδεύεται από την έκδοση μιας σειράς εκτελεστικών και κατ’ εξουσιοδότηση πράξεων, θα έχει αντίκτυπο στη νέα δομή των ομάδων διαλόγου με την κοινωνία των πολιτών.
                  
               
                     (3)
                  
                  
                     Το υφιστάμενο σύστημα ομάδων διαλόγου με την κοινωνία των πολιτών είναι προσαρμοσμένο στην τρέχουσα αρχιτεκτονική της γεωργικής νομοθεσίας της Ένωσης. Ως εκ τούτου, η θητεία των οργανώσεων-μελών θα πρέπει να παραταθεί έως τις 31 Δεκεμβρίου 2022, σύμφωνα με το σκεπτικό του κανονισμού (ΕΕ) 2020/2220 του Ευρωπαϊκού Κοινοβουλίου και του Συμβουλίου (3), που διασφαλίζει τη μετάβαση προς τη νέα κοινή γεωργική πολιτική και παρατείνει τους περισσότερους από τους ισχύοντες επί του παρόντος κανόνες έως το τέλος του 2022.
                  
               
                     (4)
                  
                  
                     Η σύνθεση των ομάδων διαλόγου με την κοινωνία των πολιτών θα πρέπει να παραμείνει αμετάβλητη κατά την περίοδο παράτασης της θητείας των οργανώσεων-μελών τους. Ωστόσο, οι οργανώσεις-μέλη θα πρέπει να είναι ελεύθερες να αποφασίσουν εάν επιθυμούν να παραιτηθούν από μέλη των ομάδων διαλόγου με την κοινωνία των πολιτών κατά τη διάρκεια αυτής της περιόδου.
                  
               
                     (5)
                  
                  
                     Για να βελτιωθεί η λειτουργία των ομάδων διαλόγου με την κοινωνία των πολιτών κατά τη διάρκεια της περιόδου παράτασης της θητείας των οργανώσεων-μελών τους, και σύμφωνα με τη συνήθη πρακτική για τις ομάδες εμπειρογνωμόνων της Επιτροπής, η Επιτροπή θα πρέπει να αναλάβει τον ρόλο του προέδρου των εν λόγω ομάδων. Επιπλέον, ορισμένες ρυθμίσεις όσον αφορά την ημερήσια διάταξη και τα πρακτικά των συνεδριάσεων θα πρέπει να ευθυγραμμιστούν με την πρακτική που ακολουθείται σε άλλες ομάδες εμπειρογνωμόνων με σκοπό τη διασφάλιση της συνέπειας.
                  
               
                     (6)
                  
                  
                     Επομένως, η απόφαση 2013/767/ΕΕ θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η απόφαση 2013/767/ΕΕ τροποποιείται ως εξής:
            
                        1)
                     
                     
                        στο άρθρο 3, απαλείφεται η παράγραφος 2.
                     
                  
                        2)
                     
                     
                        στο άρθρο 4 παράγραφος 5, η εισαγωγική φράση αντικαθίσταται από το ακόλουθο κείμενο:
                        «Η θητεία των οργανώσεων-μελών λήγει στις 31 Δεκεμβρίου 2022. Μια οργάνωση-μέλος μπορεί να αντικατασταθεί σε μια ομάδα σε περίπτωση που:»·
                     
                  
                        3)
                     
                     
                        το άρθρο 5 τροποποιείται ως εξής:
                        
                                    α)
                                 
                                 
                                    η παράγραφος 1 αντικαθίσταται από το ακόλουθο κείμενο:
                                    
                                       «1.   Η προεδρία κατά τις συνεδριάσεις ασκείται από εκπρόσωπο της Επιτροπής.»·
                                    
                                 
                              
                                    β)
                                 
                                 
                                    οι παράγραφοι 2 και 3 απαλείφονται·
                                 
                              
                                    γ)
                                 
                                 
                                    στην παράγραφο 4, η πρώτη περίοδος αντικαθίσταται από το ακόλουθο κείμενο:
                                    
                                       «4.   Δεν διεξάγεται ψηφοφορία κατά το πέρας των συζητήσεων μιας ομάδας.»·
                                    
                                 
                              
                                    δ)
                                 
                                 
                                    η παράγραφος 5 αντικαθίσταται από το ακόλουθο κείμενο:
                                    
                                       «5.   Τα πρακτικά της συζήτησης κάθε σημείου της ημερήσιας διάταξης και των γνωμοδοτήσεων της ομάδας είναι εμπεριστατωμένα και πλήρη. Τα πρακτικά συντάσσονται από τη γραμματεία υπό την ευθύνη του/της προέδρου.»
                                    
                                 
                              
                                    ε)
                                 
                                 
                                    η παράγραφος 7 αντικαθίσταται από το ακόλουθο κείμενο:
                                    
                                       «7.   Η Γενική Διεύθυνση μπορεί να προσκαλεί εμπειρογνώμονες, που δεν είναι μέλη της ομάδας, με συγκεκριμένες αρμοδιότητες σε κάποιο θέμα της ημερήσιας διάταξης, προκειμένου να συμμετάσχουν στις εργασίες της ομάδας ή της ομάδας εργασίας σε ad-hoc βάση. Επίσης, ο εκπρόσωπος της Επιτροπής μπορεί να παραχωρεί καθεστώς παρατηρητή σε πρόσωπα ή οργανώσεις, όπως ορίζεται στο άρθρο 4 παράγραφος 2, στον βαθμό που η συμμετοχή τους δεν απειλεί την ισορροπία των ομάδων ή των ομάδων εργασίας. Τα εν λόγω πρόσωπα ή οργανώσεις έχουν το δικαίωμα να λαμβάνουν τον λόγο, όταν καλούνται να το πράξουν από τον πρόεδρο.»
                                    
                                 
                              
                                    στ)
                                 
                                 
                                    η παράγραφος 10 αντικαθίσταται από το ακόλουθο κείμενο:
                                    
                                       «10.   Όλα τα σχετικά έγγραφα, συμπεριλαμβανομένων των ημερήσιων διατάξεων, των πρακτικών και των παρατηρήσεων των συμμετεχόντων, είναι διαθέσιμα είτε στο μητρώο ομάδων εμπειρογνωμόνων της Επιτροπής και άλλων παρόμοιων οντοτήτων είτε μέσω συνδέσμου που παραπέμπει από το μητρώο σε ειδικό ιστότοπο, όπου είναι διαθέσιμες οι εν λόγω πληροφορίες. Η πρόσβαση σε ειδικούς ιστότοπους δεν υπόκειται σε διαδικασία καταχώρισης χρήστη ή σε οποιονδήποτε άλλο περιορισμό. Συγκεκριμένα, η ημερήσια διάταξη και τα λοιπά σχετικά έγγραφα αναφοράς δημοσιεύονται σε εύθετο χρόνο πριν από τη συνεδρίαση και ακολουθεί η έγκαιρη δημοσίευση των πρακτικών. Εξαιρέσεις από τη δημοσίευση προβλέπονται μόνο όταν θεωρείται ότι η γνωστοποίηση ενός εγγράφου θα υπονόμευε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (*1).
                                    
                                    
                                       (*1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).»."
                        
                                 
                              
                  
         
            Άρθρο 2
            Η παρούσα απόφαση αρχίζει να ισχύει την έβδομη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 25 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Απόφαση 2013/767/ΕΕ της Επιτροπής, της 16ης Δεκεμβρίου 2013, σχετικά με τη δημιουργία ενός πλαισίου για τη διεξαγωγή διαλόγου με την κοινωνία των πολιτών σε θέματα κοινής γεωργικής πολιτικής και την κατάργηση της απόφασης 2004/391/ΕΚ (ΕΕ L 338 της 17.12.2013, σ. 115).
         
            (2)  Σε θεσμικό επίπεδο, οι ομάδες διαλόγου με την κοινωνία των πολιτών είναι ομάδες εμπειρογνωμόνων της Επιτροπής κατά την έννοια της απόφασης C (2016) 3301 της Επιτροπής.
         
            (3)  Κανονισμός (ΕΕ) 2020/2220 του Ευρωπαϊκού Κοινοβουλίου και του Συμβουλίου, της 23ης Δεκεμβρίου 2020, σχετικά με τη θέσπιση ορισμένων μεταβατικών διατάξεων για τη στήριξη από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και από το Ευρωπαϊκό Γεωργικό Ταμείο Εγγυήσεων (ΕΓΤΕ) τα έτη 2021 και 2022 και για την τροποποίηση των κανονισμών (ΕΕ) αριθ. 1305/2013, (ΕΕ) αριθ. 1306/2013 και (ΕΕ) αριθ. 1307/2013 όσον αφορά τους πόρους και την εφαρμογή τους τα έτη 2021 και 2022 και του κανονισμού (EE) αριθ. 1308/2013 όσον αφορά τους πόρους και την κατανομή αυτής της στήριξης τα έτη 2021 και 2022 (ΕΕ L 437 της 28.12.2020, σ. 1).